Verandering in klimaat kan sielkundige probleme skep | Netwerk24
Deur Elsabé Brits 11 Oktober 2018 07:27
Klimaatsverandering kan mense se sielkundige gesondheid toenemend benadeel.
Dit is die bevinding van ’n grootskaalse studie wat in die vaktydskrif Proceedings of the National Academy of Sciences verskyn het.
Droogte en ander uiterste klimaat word verbind met psigiatriese siektes. Foto: Pixabay
Selfs blootstelling op kort termyn aan uiterste weersomstandighede, soos siklone, vloede, orkane, hittegolwe en droogte kan mense se sielkundige gesondheid benadeel.
In die studie is daar na data van twee miljoen mense van die Sentrum vir Siektebeheer in Amerika gekyk – van 2002 tot 2012.
Indien die gemiddelde maandelikse temperatuur van tussen 25°C en 30°C styg tot meer as 30°C, is ’n halwe persentasiepunt van mense aangemeld wat verskeie simptome van sielkundige en psigiatriese siektes ervaar. Dit is indien die styging vir sowat 30 dae is, maar sodra dit langer is, sukkel tot 2% van die mense, selfs al styg die gemiddelde temperatuur net met 1°C.
Indien mense blootgestel is aan orkane soos orkaan Katrina, het siektes met 4% toegeneem en hoe meer mense sulke klimaat- en weerskommelings ervaar, hoe erger raak dit. Tydens en ná Katrina het baie mense akute depressie, angs en posttraumatiese stres ervaar.
Die studie het uitgewys dit kan vererger soos wat klimaatsverandering se intensiteit in die toekoms toeneem.
Hitte en droogte verhoog die risiko van selfdood, en in sulke tye gaan aansienlik meer mense hulp soek by hospitale.
Dit is wel moontlik dat mense in die toekoms kan aanpas deur middel van tegnologie en ander metodes, het die kenners bevind.
Maar hulle het bygevoeg dat dié studie bewys mense word reeds op sielkundige vlak geraak deur veranderings in die klimaat. Daar wag volgens die studie talle uitdagings weens klimaatsverandering op mense, op baie vlakke van die samelewing.
* In ’n ander studie wat onlangs verskyn het in die vaktydskrif Child and Adolescent Psychiatry and Mental Health is bevind aansteeklike siektes onder kinders is stadig maar seker besig om af te neem en psigiatriese siektes onder kinders tussen 4 en 15 jaar gaan in die toekoms die uitdaging wees - selfs in ontwikkelende lande.
Tans is die siektes en toestande nog stabiel, maar dit het ook nog nie afgeneem nie.
Meer oor: Proceedings Of The National Academy Of Sciences | Klimaatsverandering
Maak jou maar reg vir ’n nuwe klimaat, ou maat!